ไทยพบผู้ติดเชื้อ “โควิด” เพิ่ม 2 ราย มาจากอินเดีย-กาตาร์ ป่วยสะสม 3,397 คน
"ศบค." เผยไทยพบผู้ติดเชื้อ “โควิด” เพิ่ม 2 ราย เป็นนักศึกษาชายไทย 1 ราย มาจากอินเดีย อีก 1 ราย เป็นชายชาวกาตาร์ เข้า Alternative Hospital Quarantine ที่รพ.ในกรุงเทพฯ ดันยอดป่วยสะสม 3,397 คน 
"ศบค." เผยไทยพบผู้ติดเชื้อ “โควิด” เพิ่ม 2 ราย เป็นนักศึกษาชายไทย 1 ราย มาจากอินเดีย อีก 1 ราย เป็นชายชาวกาตาร์ เข้า Alternative Hospital Quarantine ที่รพ.ในกรุงเทพฯ ดันยอดป่วยสะสม 3,397 คน
24 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 24 ส.ค.63 ระบุว่า พบผู้ป่วยยืนยันติดเชื้อรายใหม่ 2 ราย เป็นผู้ที่เดินทางมาจากต่างประเทศ และเข้าพักในสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมเพิ่มขึ้นเป็น 3,397 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 460 ราย รักษาหายเพิ่ม 1 ราย รักษาหายแล้ว 3,222 ราย ยังรักษาตัวอยู่ในโรงพยาบาล 117 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ติดติดเชื้อรายใหม่ เป็นผู้ที่เดินทางกลับมาจากอินเดีย 1 ราย เป็นนักศึกษาชายไทย อายุ 35 ปี ถึงไทยวันที่ 8 ส.ค. เที่ยวบินเดียวกับผู้ป่วยยืนยันก่อนหน้า 20 ราย เข้าพัก State Quarantine ในกรุงเทพมหานคร และตรวจหาเชื้อครั้งที่ 3 ในวันที่ 21 ส.ค. ผลตรวจพบเชื้อ ให้ประวัติเคยมีอาการป่วย ทั้งนี้อยู่ระหว่างสอบสวน
อีกรายเดินทางมาจากกาตาร์ เป็นชายสัญชาติกาตาร์ อายุ 71 ปี ถึงไทยวันที่ 22 ส.ค. เข้า Alternative Hospital Quarantine (AHQ) ที่รพ.เอกชน ในกรุงเทพฯ และตรวจหาเชื้อครั้งที่ 1 ในวันที่ 22 ส.ค. ผลตรวจพบเชื้อ ผู้ป่วยมีเดินทางมารักษาโรคมะเร็งตับต่อเนื่อง โดยเดินทางมาพร้อมกับลูกชาย ผลการตรวจก่อนเดินทาง ไม่พบเชื้อทั้ง 2 ราย และอยู่ระหว่างสอบสวนเพิ่มเติม